b'\n_START_ARTICLE_\nJaponin\xc4\x97 kriptomerija\n_START_SECTION_\nPaplitimas\n_START_PARAGRAPH_\nNat\xc5\xabraliai paplitusi Japonijoje ir ryt\xc5\xb3 Kinijoje. Por\xc5\xab\xc5\xa1is Cryptomeria japonica var. japonica endeminis Japonijos salose, kuris paplit\xc4\x99s nuo Ki\xc5\xab\xc5\xa1i\xc5\xab iki \xc5\xa1iaur\xc4\x97s Hon\xc5\xa1i\xc5\xab salos. V\xc4\x97liau buvo introdukuota dalyje vidutini\xc5\xb3 platum\xc5\xb3 klimato juostose esan\xc4\x8diose \xc5\xa1alyse. I\xc5\xa1 Europos \xc5\xbeemyno valstybi\xc5\xb3 da\xc5\xbeniau auginamos JK, Airijoje, Ispanijoje, Pranc\xc5\xabzijoje, Portugalijoje (Azor\xc5\xb3 salos), vakar\xc5\xb3 Kaukaze. Azijoje da\xc5\xbeniausiai auginamos Kinijoje ir Indijoje. Taip pat \xc5\xa0iaur\xc4\x97s Amerikoje\xc2\xa0\xe2\x80\x93 JAV, Meksikoje. I\xc5\xa1 Okeanijos sal\xc5\xb3\xc2\xa0\xe2\x80\x93 Naujojoje Zelandijoje, Afrikos \xc5\xbeemyne\xc2\xa0\xe2\x80\x93 PAR bei Rejunjono saloje, Piet\xc5\xb3 Amerikos \xc5\xbeemyne introdukuota Bolivijoje.\n_START_SECTION_\nAuginimas Lietuvoje\n_START_PARAGRAPH_\nAr\xc4\x8diausiai Lietuvos yra introdukuotos Lenkijoje, daugiausiai jos pietvakariuose, bei pietry\xc4\x8di\xc5\xb3 \xc5\xa0vedijoje. O Lietuvoje pavieniams entuziastams japonini\xc5\xb3 kriptomerij\xc5\xb3 auginimas da\xc5\xbeniausiai pasibaigia nes\xc4\x97kme\xc2\xa0\xe2\x80\x93 jos nunyksta. Nors pavieniais atvejais kaip kad Skinderi\xc5\xa1kio dendrologiniame parke pasitaiko ir i\xc5\xa1im\xc4\x8di\xc5\xb3. Netoli Lietuvos, kiek pie\xc4\x8diau Lenkijoje, kur klimatas \xc5\xa1iek tiek \xc5\xa1velnesnis, yra daugiau augan\xc4\x8di\xc5\xb3, bet jos n\xc4\x97ra tokios ve\xc5\xa1lios kaip nat\xc5\xabraliam savaiminio paplitimo areale, o \xc5\xbeiemomis ap\xc5\xa1\xc4\x85la. Pagal JAV \xc5\xbeem\xc4\x97s \xc5\xabkio departamento (angl. USDA) duomenis, priskirta 5-8 at\xc5\xa1iaurumo zonoms.\n_START_SECTION_\nAugimviet\xc4\x97s\n_START_PARAGRAPH_\nNt\xc5\xabralaus paplitimo areale auga 1100\xe2\x80\x932500 metr\xc5\xb3 auk\xc5\xa1tyje. Gerai auga lengvame, pralaid\xc5\xbeiame dirvo\xc5\xbeemyje. M\xc4\x97gsta \xc5\xa1ilt\xc4\x85, dr\xc4\x97gnok\xc4\x85 klimat\xc4\x85. Esant \xc5\xa1ioms s\xc4\x85lygoms med\xc5\xbeiai auga gerai ir greitai. Netoleruoja prasto dirvo\xc5\xbeemio ir \xc5\xa1al\xc4\x8dio bei sauso klimato.\n_START_SECTION_\nPo\xc5\xbeymiai\n_START_PARAGRAPH_\nTai vienanamis, vis\xc5\xbealis, k\xc5\xabgio formos lajos masyvus medis. \xc5\xbdiev\xc4\x97 rausvai ruda ar tamsiai pilka lupasi vertikaliom atrai\xc5\xbeom. Lapeliai it spygliukai \xc5\xa1viesiai \xc5\xbeali ant \xc5\xa1akel\xc4\x97s i\xc5\xa1sid\xc4\x97st\xc4\x99 spirali\xc5\xa1kai po penkis 5\xe2\x80\x9310\xc2\xa0mm ilgio, i\xc5\xa1silaiko 4-5 metus.\n_START_SECTION_\nMatmenys\n_START_PARAGRAPH_\nTai auk\xc5\xa1\xc4\x8diausi, masyviausi ir ilgaam\xc5\xbei\xc5\xa1kiausi med\xc5\xbeiai Japonijos salose. \xc4\xaeprastai auga apie 40-50\xc2\xa0m auk\xc5\xa1\xc4\x8dio, re\xc4\x8diau pasitaiko iki 60\xc2\xa0m auk\xc5\xa1\xc4\x8dio (Lietuvoje tik iki keli\xc5\xb3 metr\xc5\xb3) ir iki 2-3\xc2\xa0m kamieno skersmeniu. Did\xc5\xbeiausias pavieni\xc5\xb3 \xc5\xa1i\xc5\xb3 med\xc5\xbei\xc5\xb3 auk\xc5\xa1tis 70 metr\xc5\xb3. Su storu 5,2\xc2\xa0m skersmens kamienu \xc5\xbeinoma kaip \xe2\x80\x9eYaku-sugi\xe2\x80\x9c arba \xe2\x80\x9eJomon-sugi\xe2\x80\x9c vardais. Med\xc5\xbeio auk\xc5\xa1tis ir kamieno storis priklauso nuo dirvo\xc5\xbeemio, augimviet\xc4\x97s aplinkos s\xc4\x85lyg\xc5\xb3. Augan\xc4\x8dios mi\xc5\xa1kuose ar kituose medynuose, paprastai b\xc5\xabna su laibesniais kamienais, bet auk\xc5\xa1ta\xc5\xabg\xc4\x97s.\n_START_SECTION_\nAm\xc5\xbeius\n_START_PARAGRAPH_\nTai ilgaam\xc5\xbeiai med\xc5\xbeiai gyvenantys apie 3000 met\xc5\xb3 ar daugiau. Pagal radioaktyviojo anglies izotop\xc4\x85 buvo nustatyta, kad dabar auganti seniausia japonin\xc4\x97 kriptomerija \xc5\xbeinoma kaip \xe2\x80\x9eJomon sugi\xe2\x80\x9c turi 3000 \xc2\xb1 160 met\xc5\xb3, kiti \xc5\xa1altiniai teigia es\xc4\x85 jai tarp 2170-7200 met\xc5\xb3. Pats medis yra 25,3\xc2\xa0m auk\xc5\xa1\xc4\x8dio, 5,2\xc2\xa0m kamieno skersmens arba 16,2\xc2\xa0m kamieno apimties ir 300\xc2\xa0m\xc2\xb3 t\xc5\xabrio, o tai jau masyviausias pu\xc5\xa1\xc5\xabn\xc5\xb3 medis Japonijoje. Shimoyaku mi\xc5\xa1kininkyst\xc4\x97s \xc4\xafstaigoje yra saugoma nupjautos 6 metr\xc5\xb3 auk\xc5\xa1tyje japonin\xc4\x97s kriptomerijos kamieno dalis su 1776 metini\xc5\xb3 med\xc5\xbeio rievi\xc5\xb3 ir tai \xc4\xaftikinamas \xc5\xa1i\xc5\xb3 med\xc5\xbei\xc5\xb3 ilgaam\xc5\xbei\xc5\xa1kumo \xc4\xafrodymas.\n_START_SECTION_\nPanaudojimas\n_START_PARAGRAPH_\nJaponin\xc4\x97 kriptomerija\xc2\xa0\xe2\x80\x93 Japonijos nacionalinis medis. Mediena rausvos spalvos, kvapni, mink\xc5\xa1toka, lengva bet patvari, atspari puvimui bei lengvai apdirbama, tad Japonijoje labai populiari \xc4\xafvairi\xc5\xb3 tip\xc5\xb3 statybose. Indijos Sikimo valstijoje ir Dard\xc5\xbeilingo apygardoje vienas i\xc5\xa1 gausiau auginam\xc5\xb3 med\xc5\xbei\xc5\xb3 ir naudojama statybose. Japonijoje gausiai auginamos prie \xc5\xa1ventykl\xc5\xb3 taip pat parkuose. Kitose \xc5\xa1alyse taip pat auginamos miest\xc5\xb3 parkuose, botanikos soduose ir pavieni\xc5\xb3 \xc5\xbemoni\xc5\xb3. Labai aktyviai naudojamos Japonijoje, Kinijoje, Azor\xc5\xb3 salose mi\xc5\xa1k\xc5\xb3 \xc5\xabkio plantacijose. Kaip dekoratyvinis augalas auginamas vidutini\xc5\xb3 platum\xc5\xb3 klimato juostose\xc2\xa0\xe2\x80\x93 dalyje Europos, ypa\xc4\x8d jos vakarin\xc4\x97je dalyje (gausiai JK, Airijoje, Ispanijoje, Pranc\xc5\xabzijoje), JAV, Meksikoje, Naujojoje Zelandijoje, PAR, vakar\xc5\xb3 Kaukaze palei Juod\xc4\x85j\xc4\x85 j\xc5\xabr\xc4\x85.'